Written by Chris van Wyk on 27/01/2011 . Posted in Jesaja
Week 2: 23-29 Januarie 2011 – Jesaja 6:1-13
Jesaja 6:1-13 – God heilig jou vir jou roeping
Lees Jesaja 6:1-13. Om julle te help, let op die 3 dele van die hoofstuk:
Die uitstaande kenmerk van God, sê die serafs, is sy Heiligheid. Normaalweg verstaan ons heiligheid as apart, afgesonderd, onaantasbaar, maar dit kan as ‘n onweerstaanbare lig (van ‘n ander woord quddushu [ipv qadosh] afgelei) verstaan word wat beteken “om te skyn” of te “suiwer”. Daarom dat Jesaja die gesig beleef as ‘n ontnugterende en oorweldigende ervaring.
Ons het ‘n heersende praktiese teologie in die kerk, dat God geen eise stel nie, dat Hy die vriendelike aanvarende goedige kondukteur omie is wat vir ons ‘n kaartjie hemel toe gee en sal sorg dat ons die trein nie verpas nie. Niks kan verder van die waarheid wees nie. God is heilig – Hy duld nie onheiligheid nie. God is rein – Hy duld nie onreinheid nie.
En dié God stuur sy mense – Hy duld nie onaktiewe gelowiges nie. In sy oë is hulle slegter as die ongelowiges. In die brief aan die gemeente in Laodisea sê Hy, Hy spoeg sulke mense uit sy mond uit (Open 3:14-22). Geen wonder dat Jesaja amper van angstigheid oor sy voete val om gestuur te word! Dit is die teologie wat ons moet aangryp. “ Ek sal gaan, Here” “Hier is ek. Stuur my!”
Volgende week lees ons Jesaja 7:1-25.
Written by on 22/01/2011 . Posted in Jesaja
Written by Chris van Wyk on 22/01/2011 . Posted in Jesaja
Week 1: 16-22 Januarie 2011 – Jesaja 2:1-5
Jesaja 2:1-5 – God gee lig vir die lewe deur sy mense
God nooi ons uit om tot rus te kom voor Hom. Dit is die tyd van Epifanie (Griekse woord vir verskyning). God het in Jesus aan ons verskyn en het die lig vir ons lewe geword.
Gee geleentheid vir elkeen om in stilte na te dink oor wat Jesus se lig nou vir hom of haar beteken. Open met gebed en dra julle kwartaal se byeenkomste aan die Here op.
Stel die reeks oor Jesaja bekend: Perspektiewe op die Lewende God. Ons fokus in die volgende 10 weke op die boek Jesaja. Bybelstudiegroepe werk ‘n week vooruit met die fokusteks vir die Sondag se prediking. Die Bybelskool werk die hele boek Jesaja deur.
Lees Jesaja 2:1-5
In hierdie teks fokus Jesaja ons aandag op die mislukte roeping van Israel om in ’n lewende verhouding met God te leef as pelgrimsbestemming vir die nasies. Hulle keuse om eerder alliansie-politiek te bedryf teen die groot wêreldmoondhede as om God se raad deur sy profeet te volg (Jes 7), het onvermydelik gelei tot Sy oordeel oor hulle deur die einste wêreldmoondhede, eers deur die Assiriërs (7de eeu v C), en later deur Babilon (6de eeu v C).
Maar die droom bly – dat God se mense ’n punt van kontak tussen mense van die nasies en God sal wees. Hoekom? Want God het gekies om deur sy mense ’n lig vir die wêreld te wees. Hy kies dat mense sy wil sal leer ken deur die lewens van sy mense.
In ’n sekere sin is dit al wat ’n kerk ooit mag wees, ’n plek waar God se lig so helder skyn dat dit lewe gee vir ander mense. Daarom kan die kerk nooit ’n politieke instrument wees nie. Hoe ’n kerk lewe, sal politieke konsekwensies hê – om op te kom vir die reg en behoeftes van verdruktes en behoeftiges – maar die oomblik as die kerk ’n te onafhanklike rolspeler in die magstryd tussen politieke faksies word, begin hy sy primêre funksie verloor. En dit is om ’n kontakpunt tussen God en mense te wees. Eweneens geld dit die ekonomie.
Volgende week behandel ons Jesaja 6:1-13.
Ek sal graag julle kommentaar en vrae by www.bybelskool.com wil hoor. Of kontak my by acv.vanwyk@gmail.com of 0825749191.
Written by Chris van Wyk on 14/01/2011 . Posted in Jesaja
Written by on 14/01/2011 . Posted in Jesaja